Her er du: Forside > Løb > Nyheder om løb > Abdi EM-klar efter supertid
Abdi EM-klar efter supertid
Med den hurtigste 10000 meter tid af en dansker i over ti år løb Abdi Hakin Ulad sig lørdag i Holland (14/6) til EM i Zürich. Tiden 28:39,14 min. var godt tre sekunder under det danske krav, og dermed kunne Korsør-løberen give sig selv den bedst tænkelige gave på sin 23 års fødselsdag.
Abdi Hakin Ulad var en glad mand lørdag aften i hollandske Leiden. Efter en skuffende tid ved DM 10000 meter i Korsør i april, hvor han var langt fra EM-kravet, ramte han endelig det høje niveau, som han viste ved IAAF/AL-Bank VM Halvmaraton - og så på sin fødselsdag!
Dermed er den somaliskfødte dansker klar til at løbe i den rød-hvide trikot i Zürich til august. Tiden er desuden den hurtigste af en dansk løber i mere end 10 år og placerer ham som den 5. hurtigste gennem tiderne.
"Det var super dejligt at klare det i dag, men jeg vidste godt, at jeg kunne gøre det. Det var et stort felt, hvor de forreste løb i 28:30 tempo, og jeg forsøgte bare at følge med og holde hovedet koldt," siger Abdi, der fyldte 23 år på dagen. "Jeg følte mig frisk og tog bare en kilometer ad gangen."
De første 5 km gik i 14:18 min., og dermed var Korsør-løberen på rette vej til at gå under det danske EM-krav på 28:42 min. På den sidste omgang - som gik i 60 sekunder - strøg han tilmed forbi norske Sondre Nordstad Moen og fik dermed revanche for det klare nederlag ved DM i Korsør tidligere på sæsonen. Altså en helt igennem perfekt fødselsdag for Abdi, der løber 5000 meter ved EM Hold i Riga i weekenden (21.-22. juni). Herefter kommer sæsonen også til at byde på et par 1500 meter løb for at få finslebet hurtigheden.
Golden Spike - Leiden (NED) d. 14. juni 2014
10000 meter A-heat
1. Joshua Chepchegei, Kenya 27:57,26
2. Tom Wiggers, Holland 28:33,74
3. Abdi Hakin Ulad, DEN-Korsør AM 28:39,14
4. Sondre Nordstad Moen, Norge 28:40,27
Foto: Abdi Hakin Ulad kommer i mål ved IAAF/AL-Bank VM Halvmaraton. (DECA Text&Bild)